**ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**

**«Բյուրեղավան համայնքի վարչական տարածքում գտնվող քաղաքացիական հոգեհանգստի (հրաժեշտի) ծիսակատարության ծառայությունների իրականացման կամ մատուցման համար նախատեսված շենքերին և շինություններին ներկայացվող սահմանափակումները, պահանջները և պայմանները սահմանելու մասին» Հայաստանի Հանրապետության Կոտայքի մարզի Բյուրեղավան համայնքի ավագանու որոշման նախագծի վերաբերյալ**

Ներկայացված Նախագծով առաջարկվում է սահմանել Բյուրեղավան համայնքի վարչական տարածքում գտնվող քաղաքացիական հոգեհանգստի (հրաժեշտի) ծիսակատարության ծառայությունների իրականացման կամ մատուցման համար նախատեսված շենքերին և շինություններին ներկայացվող սահմանափակումները, պահանջները և պայմանները:

Այս առումով նախևառաջ անդրադառնալով ներկայացված Նախագծի հիմնավորմանը, հարկ ենք համարում նշել, որ՝ «Նորմատիվ իրավական ակտերի մասին» օրենքի 6-րդ հոդվածի 5-րդ մասի համաձայն՝ *փորձաքննության ներկայացվող նորմատիվ իրավական ակտին կցվող հիմնավորման մեջ շարադրվում են կարգավորման ենթակա ոլորտի կամ խնդրի սահմանումը, առկա իրավիճակը (եթե կիրառելի է), կարգավորման նպատակները, ակնկալվող արդյունքը, ակտի նորմատիվ բնույթի հիմնավորվածությունը:*

Վերոգրյալ կարգավորման բովանդակային վերլուծությունից պարզ է դառնում, որ նորմատիվ իրավական ակտի ընդունման հիմնավորման ճիշտ կառուցվածքը և բովանդակությունն ունեն առանցքային նշանակություն, հետևաբար նորմատիվ իրավական ակտի Նախագծի հիմնավորման մեջ պարտադիր պետք է ներառել իրավական ակտի ընդունման անհրաժեշտությունը, ընթացիկ իրավիճակը, խնդիրները, տվյալ բնագավառում իրականացվող քաղաքականությունը, կարգավորման նպատակը, բնույթը և ակնկալվող արդյունքները:

Այս առումով նկատի ունենալով այն հանգամանքը, որ Նախագծի հիմնավորումը չի համապատասխանում «Նորմատիվ իրավական ակտերի մասին» oրենքի 6-րդ հոդվածի 5-րդ մասով սահմանված պահանջներին՝ անհրաժեշտ է այն համապատասխանեցնել օրենքով՝ նորմատիվ իրավական ակտի հիմնավորման կառուցվածքին և բովանդակությանը ներկայացվող պահանջներին:

Միևնույն ժամանակ, Նախագծի վերաբերյալ հարկ ենք համարում ներկայացնել հետևյալ դիտողություններն ու առաջարկությունները.

1. Նախագիծն անհրաժեշտ է համապատասխանեցնել «Տեղական ինքնակառավարման մասին» օրենքի 21-րդ հոդվածի 2-րդ մասի 8-րդ կետի պահանջներին:

2. Հիմք ընդունելով «Նորմատիվ իրավական ակտերի մասին» օրենքի 17-րդ հոդվածի պահանջները՝ Նախագծին կից ներկայացված հավելվածի 1-ին կետում նշված «Սույնով» բառն անհրաժեշտ է վերանայել:

3. Նախագծին կից ներկայացված հավելվածի 2-րդ և 3-րդ կետերում ամրագրված կարգավորումներն անհրաժեշտ է վերանայել, քանի որ դրանք դուրս են ներկայացված նախագծի կարգավորման առարկայի շրջանակներից: Նույն դիտարկումը վերաբերելի նաև Նախագծին կից ներկայացված հավելվածի 5-րդ կետի 4-րդ, 6-րդ, 7-րդ, 9-րդ և 10-րդ ենթակետերում ամրագրված կարգավորումներին:

Այս առումով հարկ ենք համարում նշել, որ ՀՀ Սահմանադրության 6-րդ հոդվածի 1-ին և 2-րդ մասերի համաձայն՝ *պետական և տեղական ինքնակառավարման մարմիններն ու պաշտոնատար անձինք իրավասու են կատարելու միայն այնպիսի գործողություններ, որոնց համար լիազորված են Սահմանադրությամբ կամ օրենքներով: Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Լիազորող նորմերը պետք է համապատասխանեն իրավական որոշակիության սկզբունքին:*

«Նորմատիվ իրավական ակտերի մասին» օրենքի 13-րդ հոդվածի 1-ին մասի համաձայն՝ (…) *ենթաօրենսդրական նորմատիվ իրավական ակտը ունենում է նախաբան, որում նշվում է օրենսդրական իրավական ակտի հոդվածը կամ մասը, որը ներառում է Սահմանադրության 6-րդ հոդվածի 2-րդ մասով սահմանված լիազորող նորմեր:*

«Տեղական ինքնակառավարման մասին» օրենքի 18-րդ հոդվածի 1-ին մասի 35-րդ կետի համաձայն՝ *համայնքի ավագանին սահմանում է այն* ***շենքերին և շինություններին*** *ներկայացվող սահմանափակումները, պահանջները և պայմանները, որտեղ իրականացվում կամ մատուցվում են քաղաքացիական հոգեհանգստի (հրաժեշտի) ծիսակատարության ծառայություններ:*

Վերոգրյալ նորմերի բովանդակային վերլուծությունից պարզ է դառնում, որ տեղական ինքնակառավարման մարմիններն իրավասու են կատարելու միայն այնպիսի գործողություններ և ընդունելու միայն այնպիսի ենթաօրենսդրական նորմատիվ իրավական ակտեր, որոնց համար լիազորված են օրենքով: Տվյալ պարագայում ներկայացված Նախագծի նախաբանում որպես ենթաօրենսդրական նորմատիվ իրավական ակտի ընդունման լիազորող նորմ նշված է «Տեղական ինքնակառավարման մասին» օրենքի 18-րդ հոդվածի 1-ին մասի 35-րդ կետը, որը լիազորում է համայնքի ավագանուն սահմանել***այն շենքերին և շինություններին*** *ներկայացվող սահմանափակումները, պահանջները և պայմանները, որտեղ իրականացվում կամ մատուցվում են քաղաքացիական հոգեհանգստի (հրաժեշտի) ծիսակատարության ծառայություններ,* մինչդեռ Նախագծին կից ներկայացված հավելվածի 2-րդ, 3-րդ կետերում, 5-րդ կետի 4-րդ, 6-րդ, 7-րդ, 9-րդ և 10-րդ ենթակետերում նախատեսված կարգավորումները դուրս են Նախագծի նախաբանում նշված լիազորող նորմի շրջանակներից:

Ուստի, նկատի ունենալով վերոգրյալը՝ Նախագիծն անհրաժեշտ է վերանայել՝ դրանով սահմանված իրավակարգավորումները համապատասխանեցնելով ՀՀ Սահմանադրության 6-րդ հոդվածի պահանջներին:

4. Նախագծին կից ներկայացված հավելվածի 4-րդ կետի 1-ին ենթակետի «ա» և «բ» պարբերությունների համարներն անհրաժեշտ է տեքստից առանձնացնել միջակետերով:

Միևնույն ժամանակ, Նախագծին կից ներկայացված հավելվածի 5-րդ կետի 4-րդ ենթակետում ամրագրված կարգավորումն անհրաժեշտ է համապատասխանեցնել «Նորմատիվ իրավական ակտերի մասին» օրենքի 14-րդ հոդվածի պահանջներին:

5. Նախագծին կից ներկայացված հավելվածի 5-րդ կետի 5-րդ ենթակետում ամրագրված կարգավորումը բովանդակային առումով անհրաժեշտ է վերանայել և խմբագրել:

**Իրավական ակտերի փորձաքննության**

**գործակալության պետ`**



**ԷՄԻԼ ՄԱՐԳԱՐՅԱՆ**